Nøgleord

Sammendrag



Nøgleord

1. Traktatbrudssøgsmål – administrativ procedure – genstand – begrundet udtalelse – indhold – afgrænsning af sagens genstand

(Art. 226 EF)

2. Tilnærmelse af lovgivningerne – fremgangsmåderne for indgåelse af offentlige tjenesteydelsesaftaler – direktiv 92/50 – tildeling af kontrakter – princippet om ligebehandling af de bydende og princippet om gennemsigtighed – klar definition af kontraktens genstand og kriterierne for tildeling

(Rådets direktiv 92/50, art. 3, stk. 2)

3. Tilnærmelse af lovgivningerne – fremgangsmåderne for indgåelse af offentlige tjenesteydelsesaftaler – direktiv 92/50 – tildeling af kontrakter – udbud efter forhandling uden forudgående offentliggørelse af en udbudsbekendtgørelse – betingelser for lovlighed – kontrakt, der er et led i en projektkonkurrence – grænser – projekt i flere faser – projektkonkurrence, der vedrører den første fase – tildeling af kontrakten i relation til den anden fase til vinderen af den nævnte konkurrence – ulovlig

[Rådets direktiv 92/50, art. 11, stk. 3, litra c)]

Sammendrag

1. Inden for rammerne af et traktatbrudssøgsmål har den administrative procedure til formål at give den berørte medlemsstat lejlighed til dels at opfylde sine fællesskabsretlige forpligtelser, dels virkningsfuldt at tage til genmæle over for Kommissionens klagepunkter.

Genstanden for et søgsmål, som anlægges i henhold til artikel 226 EF, fastlægges derfor i den administrative procedure, som er hjemlet ved denne bestemmelse. Dermed skal søgsmålet støttes på de samme grunde og anbringender som den begrundede udtalelse, der skal indeholde en sammenhængende og detaljeret fremstilling af de grunde, som har ført Kommissionen til den opfattelse, at den pågældende medlemsstat har tilsidesat en forpligtelse, der påhviler den i henhold til traktaten

(jf. præmis 25-27)

2. Princippet om ligebehandling af de forskellige tjenesteydere, der er fastsat i artikel 3, stk. 2, i direktiv 92/50 om samordning af fremgangsmåderne ved indgåelse af offentlige tjenesteydelsesaftaler, og det princip om gennemsigtighed, der følger heraf, kræver således, at hver kontrakts genstand samt kriterierne for dens tildeling defineres klart.

Der må opstilles et sådant krav, eftersom en kontrakts genstand og de kriterier, der vælges til brug for tildelingen af kontrakten, skal anses for at være forhold, der er afgørende, når det skal bestemmes, hvilken af de i direktivet fastsatte fremgangsmåder der skal anvendes, og vurderes, om de krav, der gælder særskilt for den således valgte procedure, er overholdt.

(jf. præmis 34 og 35)

3. Artikel 11, stk. 3, litra c), i direktiv 92/50 om samordning af fremgangsmåderne ved indgåelse af offentlige tjenesteydelsesaftaler, der giver de ordregivende myndigheder, der anvender et udbud efter forhandling, mulighed for at fravige kravet om forudgående offentliggørelse, når den pågældende aftale er et led i en projektkonkurrence og skal indgås med vinderen eller en af vinderne af konkurrencen, må fortolkes indskrænkende; bevisbyrden for, at de særlige omstændigheder, som berettiger undtagelsen, faktisk foreligger, påhviler den, der vil påberåbe sig dem.

Navnlig betyder udtrykket »er et led i en projektkonkurrence«, som omhandlet i den nævnte bestemmelse, at der skal vedblive at bestå et direkte funktionelt led mellem projektkonkurrencen og den omhandlede kontrakt

Inden for rammerne af et projekt i flere faser består der ikke et sådant led mellem projektkonkurrencen, der omhandler den første fase og tilrettelægges med henblik på tildeling af den kontrakt, der vedrører denne fase, og kontrakten i relation til den følgende fase, som den ordregivende myndighed blot har forbeholdt sig mulighed for at tildele til vinderen af den nævnte projektkonkurrence.

(jf. præmis 37, 38, 40 og 41)